**ΥΠΟΘΕΤΙΚΕΣ ΠΡΟΤΑΣΕΙΣ-ΥΠΟΘΕΤΙΚΟΙ ΛΟΓΟΙ**

Οι υποθετικές προτάσεις είναι εξαρτημένες προτάσεις, δηλαδή δε μπορούν να σταθούν μόνες τους στο λόγο. Γι’ αυτό κάθε υποθετική πρόταση έχει δίπλα της μια ανεξάρτητη πρόταση.

**Η υποθετική πρόταση λέγεται και υπόθεση**, ενώ **η ανεξάρτητη πρόταση λέγεται και απόδοση.** **Μαζί η υπόθεση και η απόδοση αποτελούν τον υποθετικό λόγο.**

Οι υποθετικές προτάσεις αρχίζουν πάντα με το ***αν ή εάν, άμα, σαν ή με τις φράσεις έτσι και, στην περίπτωση που*** και δείχνουν **την προϋπόθεση** που πρέπει να ισχύει για να γίνει αυτό που δηλώνει η ανεξάρτητη πρόταση. Χωρίζονται από την κύρια πρόταση με κόμμα(,).

Π. χ. Αν πετύχω το στόχο μου, θα είμαι πολύ ικανοποιημένος

**Στον υποθετικό λόγο μπορεί να έχουμε:**

-  μία υπόθεση και πολλές αποδόσεις

π.χ.

Αν πάρεις καλούς βαθμούς, θα σου πάρω δώρα και θα σε πάω στον κινηματογράφο.

-  πολλές υποθέσεις και μία απόδοση

π.χ.

Αν καθίσεις ήσυχα και αν διαβάσεις, θα σε πάω βόλτα.

-  πολλές υποθέσεις και πολλές αποδόσεις

π.χ.

Αν διαβάσεις και αν πάρεις καλούς βαθμούς, θα σου πάρω δώρα και θα σε πάω κινηματογράφο.